ปีการศึกษา 2565 มีผู้ยื่นกู้แล้วเกือบ 6 แสนราย วงเงินกว่า 27,000 ล้านบาท
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า จากกรณีที่นักเศรษฐศาสตร์การศึกษาได้เปรียบเทียบสัดส่วนการให้เงินอุดหนุนด้านการศึกษา ผ่านโครงการเงินกู้ในเอเชีย โดยพบว่า กยศ. ของประเทศไทย ให้เงินอุดหนุนด้านการศึกษาแฝง หรือเงินอุดหนุนทางอ้อมมากกว่าหลายประเทศในเอเชีย ซึ่งข้อมูลดังกล่าวเป็นการวิเคราะห์เมื่อหลายปีก่อน ทั้งนี้ การอุดหนุนงบประมาณเป็นไปตามความต้องการและความจำเป็นของผู้ที่ขาดแคลนทุนทรัพย์ในแต่ละปี ซึ่งรัฐบาลได้จัดสรรเงินให้แก่กองทุน มาตั้งแต่ปี 2539 จนถึงปี 2560 ซึ่งเป็นปีสุดท้าย ที่ใช้เงินงบประมาณแผ่นดิน  เพราะมีเงินหมุนเวียนเพียงพอแล้วสำหรับในปีการศึกษา 2565 ได้เตรียมเงินงบประมาณให้กู้ยืมจำนวน 38,000 ล้านบาท  เพื่อรองรับนักเรียน นักศึกษา จำนวนกว่า 600,000 ราย ปัจจุบันมีผู้ยื่นความประสงค์ขอกู้ยืมเงิน จำนวน 590,796 ราย รวมกว่า 27,881 ล้านบาท (ข้อมูล ณ วันที่ 31 กรกฎาคม 2565) โดยสามารถยื่นกู้และทำธุรกรรมผ่านแอปพลิเคชัน “กยศ. Connect” รวมทั้งทำสัญญาเงินกู้ยืมได้โดยไม่ต้องมีผู้ค้ำประกันอีกด้วย